
RAPORT PRIVIND SITUAŢIA HIDROMETEOROLOGICĂ

ŞI A CALITAŢII MEDIULUI

în intervalul 03.08.2026, ora 08.00 – 04.08.2026, ora 08.00

I.
SITUAŢIA HIDROMETEOROLOGICĂ
1. Situaţia și prognoza hidrologică pe râurile interioare și Dunăre, din 04.08.2026, ora 08.00

RÂURI: 
Debitele au fost, în general, staționare, exceptând cursul mijlociu și inferior al Mureșului și cursul inferior al Ialomiței, unde au fost în ușoară scădere. 

Debitele se situează, în general, sub mediile multianuale lunare, la valori cuprinse între 30–90% din acestea, mai mari (în jurul și peste mediile lunare) pe râurile din bazinul superior al Ialomiței și mai mici (sub 30%) pe râurile din bazinele hidrografice: Iza, Tur, Someș, Crasna, Barcău, Crișuri, Bega, Timiș, Bârzava, Moravița, Caraș, Nera, Cerna, Suceava, Bârlad, Prut, bazinul mijlociu și inferior al Mureșului, pe unii afluenți din bazinele Jiului, Oltului și din bazinul superior al Argeșului.

Nivelurile pe râuri la stațiile hidrometrice se situează sub COTELE DE ATENȚIE.
Debitele vor fi, în general, staționare.

Izolat, sunt posibile ușoare creșteri de niveluri și debite, pe unele râuri mici din zonele de deal și de munte, ca urmare a precipitațiilor prognozate.

Nivelurile pe râuri la stațiile hidrometrice se vor situa sub COTELE DE ATENȚIE.

DUNARE:
Debitul la intrarea în țară (secțiunea Baziaș) în intervalul 03 – 04.08.2026 a fost în scădere, având valoarea de 1450 m3/s, sub media multianuală a lunii august (3900m3/s).

În aval de Porțile de Fier debitele au fost, în general, în scădere ușoară.

Debitul la intrarea în țară (secțiunea Baziaș) va fi în scădere ușoară (1400 m3/s).

În aval de Porțile de Fier debitele vor fi în scădere.

2. Situaţia meteorologică în intervalul 03.08.2026, ora 08.00 – 04.08.2026, ora 08.00

A.N.M. a emis o INFORMARE METEOROLOGICĂ, ATENŢIONARE Meteorologică, cod galben AVERTIZARE Meteorologică, cod Portocaliu şi Roşu: 

INFORMARE Meteorologică - valabilă în intervalul 03.08.2026, ora 10.00 – 07.08.2026, ora 10.00, vizând val de căldură, caniculă, temperaturi extreme, disconfort termic, nopți tropicale, conform căreia: luni și marți (3 și 4 august) valul de căldură va persista și va fi în extindere în cea mai mare parte a țării. Va fi caniculă și disconfort termic accentuat, iar indicele temperatură-umezeală (ITU) va atinge și depăși pragul critic de 80 de unități. Temperaturile maxime se vor încadra între 28...33 de grade pe litoral și în jurul a 40 de grade în Câmpia de Vest. Nopțile vor fi tropicale (cu minime de 20....26 de grade), pe litoral, în regiunile vestice și pe arii restrânse în rest, iar din noaptea de miercuri spre joi (5/6 august) în cea mai mare parte a țării.

Mesaj 1

ATENŢIONARE Meteorologică, cod galben - valabilă în intervalul 03.08.2026, ora 10.00 – 04.08.2026, ora 10.00, vizând val de căldură persistent, temperaturi deosebit de ridicate, local caniculă, disconfort termic ridicat, noapte tropicală, în Oltenia, Moldova, vestul și sud-vestul Munteniei, sudul Transilvaniei, conform căreia: luni (3 august), în Oltenia, Moldova, vestul și sud-vestul Munteniei și sudul Transilvaniei valul de căldură va fi persistent. Se vor înregistra temperaturi deosebit de ridicate, local va fi caniculă, disconfort termic ridicat și indice temperatură-umezeală (ITU) care va atinge pragul critic de 80 de unități. Temperaturile maxime vor fi cuprinse între 33 și 37 de grade, cu cele mai mari valori în sudul Banatului. Pe alocuri noaptea va fi tropicală cu minime de 20...22 de grade .

AVERTIZARE Meteorologică, cod portocaliu - valabilă în intervalul 03.08.2026, ora 10.00 – 04.08.2026, ora 10.00, vizând val de căldură persistent și intens, caniculă, disconfort termic accentuat și noapte tropicală, în județele Caraș-Severin, Timiș, Hunedoara, Alba, Mureș, Cluj, Sălaj, Bistrița-Năsăud și Maramureș, conform căreia: În județele Caraș-Severin, Timiș, Hunedoara, Alba, Mureș, Cluj, Sălaj, Bistrița-Năsăud și Maramureș, luni (3 august) valul de căldură va fi persistent și intens și va fi caniculă, iar temperaturile maxime se vor situa între 35 și 38 de grade. Disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Local noaptea va fi tropicală, cu minime de 20...24 de grade .
AVERTIZARE Meteorologică, cod roșu - valabilă în intervalul 03.08.2026, ora 10.00 – 04.08.2026, ora 10.00, vizând val de căldură persistent și intens, temperaturi extreme, disconfort termic deosebit de accentuat și noapte tropicală, în județele Satu Mare, Bihor și Arad, conform căreia: În județele Satu Mare, Bihor și Arad valul de căldură intens va persista și se vor înregistra temperaturi extreme comparabile cu recordurile absolute ale lunii august. Temperaturile maxime vor fi de 37...38 de grade în județul Satu Mare și de 39...40 de grade în județele Bihor și Arad. Disconfortul termic va fi deosebit de accentuat, iar indicele temperatură-umezeală (ITU) va depăși pragul critic de 80 de unități. Noaptea va fi tropicală, cu minime de până la 24...25 de grade, cu cele mai ridicate valori în dealurile Crișanei .
Mesaj 2

ATENŢIONARE Meteorologică, cod galben - valabilă în intervalul 04.08.2026, ora 10.00 – 05.08.2026, ora 10.00, vizând val de căldură persistent, temperaturi deosebit de ridicate, local caniculă, disconfort termic ridicat, noapte tropicală, în Muntenia, Dobrogea, cea mai mare parte a Moldovei și a Olteniei, estul și sud-estul Transilvaniei, conform căreia: Marți (4 august), valul de căldură se va extinde și se va intensifica în Muntenia, Dobrogea, cea mai mare parte a Moldovei și a Olteniei, precum și în estul și sud-estul Transilvaniei. Se vor înregistra temperaturi deosebit de ridicate, pe arii extinse va fi caniculă, disconfort termic ridicat și indice temperatură-umezeală (ITU) care va atinge pragul critic de 80 de unități. Temperaturile maxime vor fi cuprinse între 31...32 de grade pe litoral și în estul Transilvaniei și 37...38 de grade în Oltenia și sud-vestul Munteniei. Pe alocuri noaptea va fi tropicală, cu minime de 20...24 de grade, cele mai ridicate urmând a se înregistra pe litoral.

AVERTIZARE Meteorologică, cod portocaliu - valabilă în intervalul 04.08.2026, ora 10.00 – 05.08.2026, ora 10.00, vizând val de căldură persistent și intens, caniculă, disconfort termic accentuat și noapte tropicală, în Maramureș, sudul Banatului, cea mai mare parte a Transilvaniei, nord-estul Moldovei, sud-vestul Olteniei, conform căreia: Marți (4 august) valul de căldură se va extinde și se va intensifica, în Maramureș, sudul Banatului, cea mai mare parte a Transilvaniei, nord-estul Moldovei și sud-vestul Olteniei, unde va fi caniculă, iar temperaturile maxime se vor situa între 35 și 39 de grade, cu cele mai ridicate valori în județele Caraș-Severin, Mehedinți și Dolj. Disconfortul termic va fi accentuat, iar indicele temperatură-umezeală (ITU) va depăși pragul critic de 80 de unități. Local noaptea va fi tropicală, cu minime de 20...24 de grade, cele mai ridicate valori urmând a se înregistra în dealurile Banatului.
AVERTIZARE Meteorologică, cod roșu - valabilă în intervalul 04.08.2026, ora 10.00 – 05.08.2026, ora 10.00, vizând val de căldură persistent și intens, temperaturi extreme, disconfort termic deosebit de accentuat și noapte tropicală, în județele Satu Mare, Bihor, Arad și Timiș, conform căreia: În județele Satu Mare, Bihor, Arad și Timiș valul de căldură intens va persista și se vor înregistra temperaturi extreme comparabile cu recordurile absolute ale lunii august. Temperaturile maxime vor fi de 38...39 de grade în județul Satu Mare și de 39...41 de grade în județele Bihor, Arad și Timiș. Disconfortul termic va fi deosebit de accentuat, iar indicele temperatură-umezeală (ITU) va depăși pragul critic de 80 de unități. Noaptea va fi tropicală cu minime de până la 24...26 de grade, cu cele mai ridicate valori în dealurile Crișanei.
Aceaste mesaje meteorologice au fost transmise de Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situații al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătății, Ministerul Economiei, Ministerul Agriculturii și Dezvoltării Rurale, Comisia Națională pentru Controlul Activităților Nucleare, Serviciul de Protecție și Pază, Serviciul de Telecomunicații Speciale, S.C. Hidroelectrica S.A., Agenția Naţională de Îmbunătăţiri Funciare și către următoarele Comite Judeţene pentru Situaţii de Urgenţă: 

· - toate PREFECTURILE JUDEŢELOR ŢĂRII – INFORMARE Meteorologică
· - ARGEŞ, BACĂU, BRAŞOV, BOTOŞANI, DOLJ, GALAŢI, GIURGIU, GORJ, HARGHITA, IAŞI, MEHEDINŢI, NEAMŢ, OLT, SIBIU, SUCEAVA, TELEORMAN, VÂLCEA, VASLUI, şi VRANCEA – ATENŢIONARE Meteorologică, cod Galben – mesaj 1
· - ALBA, BISTRIŢA-NĂSĂUD, CARAŞ-SEVERIN, CLUJ, HUNEDOARA, MARAMUREŞ, MUREŞ, SĂLAJ şi TIMIŞ – AVERTIZARE Meteorologică, cod Portocaliu – mesaj 1
•
- ARAD, BIHOR şi SATU-MARE – AVERTIZARE Meteorologică, cod ROȘU – mesaj 1
•
- ARGEŞ, BACĂU, BRAŞOV, BRĂILA, BUZĂU, CĂLARAŞI, CONSTANŢA, COVASNA, DÂMBOVIŢA, GALAŢI, GIURGIU, GORJ, HARGHITA, IALOMIŢA, NEAMŢ, OLT, PRAHOVA, SUCEAVA, TELEORMAN, TULCEA, VÂLCEA, VASLUI, VRANCEA, ILFOV şi Municipiul Bucureşti – ATENŢIONARE Meteorologică, cod Galben – mesaj 2
•
- ALBA, BRAŞOV, BOTOŞANI, BISTRIŢA-NĂSĂUD, CARAŞ-SEVERIN, CLUJ, DOLJ, HARGHITA, HUNEDOARA, IAŞI, MARAMUREŞ, MEHEDINŢI, MUREŞ, SĂLAJ şi SIBIU – AVERTIZARE Meteorologică, cod Portocaliu – mesaj 2
•
- ARAD, BIHOR, SATU-MARE şi TIMIŞ – AVERTIZARE Meteorologică, cod ROȘU – mesaj 2
În ţară, vremea a fost călduroasă în cea mai mare parte a țării, caniculară în vest, nord-vest și pe alocuri în rest, iar disconfortul termic accentuat, astfel indicele temperatură-umezeală (ITU) a atins și a depășit pragul critic de 80 de unități în Banat, cea mai mare parte a Crișanei și a Maramureșului, în sudul și sud-vestul Olteniei, pe arii restrânse în Muntenia și Moldova și izolat nordul Transilvaniei și al Dobrogei. Temperaturile maxime s-au încadrat între 29 de grade la Dedulești, Câmpulung și Sulina și 39 de grade la Oradea. Cerul a fost variabil spre mai mult senin, însă după-amiaza temporar au fost înnorări în sud-est, nord-vest și la munte, iar în nordul Carpaților Orientali, și al Transilvaniei, precum și în Maramureș au fost perioade cu averse și descărcări electrice. Izolat, cantitățile de apă au depășit 10...15 l/mp și a căzut grindină, confirmată din date hidro pentru județul Maramureș. Cu totul izolat și trecător ploi slabe au fost și în Banat și Dobrogea. Vântul a suflat slab și moderat, cu unele intensificări de scurtă durată în timpul ploilor (viteze la rafală de 45...60 km/h) ce au luat aspect de vijelie pe raza localității Baia Mare. La ora 6 se înregistrau valori termice cuprinse între 9 grade la Întorsura Buzăului, Joseni, Miercurea Ciuc și Toplița și 27 de grade la Cotnari și Dumbrăvița de Codru.
Observație: au fost emise 4 atenționări cod galben pentru fenomene meteorologice periculoase imediate .
La Bucureşti, vremea s-a menținut călduroasă, disconfortul termic a fost ridicat, iar indicele temperatură-umezeală (ITU) a atins pragul critic de 80 de unități. Temperatura maximă a fost de 34 de grade la toate stațiile meteorologice. Cerul a fost mai mult senin, iar vântul a suflat slab până la moderat. La ora 06 se înregistrau 14 grade în Băneasa, 17 grade la Afumați și 19 grade la Filaret.
3. Prognoza meteorologică în intervalul 04.08.2026, ora 08.00 – 05.08.2026, ora 08.00

În ţară, valul de căldură va continua să fie intens și persistent în vestul țării, dar se va extinde și se va intensifica în restul teritoriului. Va fi caniculă pe arii relativ extinse și disconfort termic accentuat în zonele de câmpie și local în cele de deal și de podiș, unde indicele temperatură-umezeală (ITU) va atinge și va depăși pragul critic de 80 de unități. Temperaturile maxime se vor situa între 31...32 de grade pe litoral și în estul Transilvaniei și 39...41 de grade în Câmpia de Vest, iar cele minime se vor încadra între 10...12 grade în depresiunile Carpaților Orientali și 25...26 de grade în dealurile Crișanei, astfel local noaptea va fi tropicală. Cerul va fi mai mult senin, cu înnorări temporar accentuate, după-amiaza și seara în zona Carpaților Orientali, unde vor fi averse slabe (5...10 l/mp și izolat peste 15 l/mp) și descărcări electrice. Ploi slabe de scurtă durată vor fi posibile cu totul izolat și în nordul și nord-estul țării. Vântul va sufla slab până la moderat, cu ușoare intensificări (rafale în general de 40...45 km/h) în timpul ploilor.
La Bucureşti, valul de căldură se va intensifica, vremea va deveni caniculară, iar disconfortul termic se va accentua, astfel că indicele temperatură umezeală (ITU) va depăși pragul critic de 80 de unități. Temperatura maximă va fi de 36...37 de grade, iar cea minimă de 19...20 de grade (noapte tropicală), mai scăzută în zona periurbană spre 17 grade. Cerul va fi variabil, mai mult senin noaptea și dimineața. Vântul va sufla slab până la moderat.
II.
CALITATEA APELOR
2.1. Pe fluviul Dunărea

Administrația Națională Apele Române informează despre producerea, în data de 03.08.2026, în jurul orei 09.00, unei poluări accidentale a Fluviului Dunărea, km. 628 – zona Siloz COFCO, cauzată de deversarea unei substanțe de culoare mov, apa având un miros pătrunzător.
Echipa SGA Olt / ABA Olt, formată din laborator calitatea apei, s-au deplasat pentru prelevare de probe și identificarea poluatorului.
2.2. Pe râurile interioare

Nu au fost semnalate evenimente deosebite.
2.3. Pe Marea Neagra

Nu au fost semnalate evenimente deosebite.

III.
CALITATEA MEDIULUI

3.1. În domeniul aerului
Agenţia Naţională pentru Protecţia Mediului informează că din rezultatele analizelor efectuate în cadrul Reţelei Naţionale de Monitorizare, s-au înregistrat depăşiri ale mediei zilnice de 50 µg/m3 pentru PM10 (pulberi în suspensie cu diametrul sub 10 microni), în data de 01.08.2026, la staţia cu indicativul TL-3. 

3.2. În domeniul solului şi vegetaţiei

Nu au fost semnalate evenimente deosebite, iar la nivelul fondului forestier de stat nu s-au înregistrat incendii sau doborâturi de vânt.
Garda Forestieră Râmnicu Vâlcea informează despre producerea unui incendiu la data de 30.07.2026, la ora 14:30, în zona comunei Desa, pe raza Ocolului Silvic Calafat, jud. Dolj. Acesta a afectat o suprafață de 0,98 ha de litieră și a fost stins în data de 30.07.2026, la ora 16:30, de către personalul silvic, pompierii militari, polițiști și cetățeni. 
Garda Forestieră Râmnicu Vâlcea informează despre producerea unui incendiu la data de 30.07.2026, la ora 14:30, în zona comunei Rast, pe raza Ocolului Silvic Poiana Mare, jud. Dolj. Acesta a afectat o suprafață de 0,25 ha de litieră și a fost stins în data de 30.07.2026, la ora 18:30, de către personalul silvic, pompierii militari și cetățeni. 
Garda Forestieră Râmnicu Vâlcea informează despre producerea unui incendiu la data de 30.07.2026, la ora 19:10, în zona satului Smârdan, comuna Ciupercenii Noi, pe raza Ocolului Silvic Calafat, jud. Dolj. Acesta a afectat o suprafață de 7 ha de litieră și a fost stins în data de 30.07.2026, la ora 21:00, de către personalul silvic și pompierii militari.
3.3. În domeniul supravegherii radioactivităţii mediului

Menţionăm că, pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul de timp menţionat şi nu s-au semnalat evenimente deosebite.Parametrii constataţi la staţiile de pe teritoriul României s-au situat în limitele fondului natural.

3.4. În municipiul Bucureşti

În ultimele 24 de ore, sistemul de monitorizare a calităţii aerului în Municipiul Bucureşti nu a semnalat depăşiri ale pragurilor de informare şi alertă.

